༄། །རྟེན་འབྲེལ་རབས་བདུན་མའི་ཉམས་ལེན་གསལ་བྱེད་རིག་པའི་
སྒོ་འབྱེད་བཞུགས་སོ།།
དཀར་བརྒྱུད་རིན་པོ་ཆེ་ལ་ཕྱག་འཚལ་ལོ། །ཇི་སྙེད་བརྟན་གཡོའི་ཆོས་ཚུལ་མ་ལུས་པ། །ཡེ་ཤེས་རོལ་པར་ངེས་གཟིགས་དག་པའི་སྣང་།།
ཐུགས་རྗེའི་མཛད་ཕྲིན་ཀུན་ལ་ཕན་བདེའི་གཉེན། །རྗེ་བཙུན་འབྲུག་པ་མཆོག་དེ་ཕྱག་བྱའི་འོས། །རྟེན་འབྲེལ་རབས་བདུན་གྱི་ཉམས་ལེན་ངེས་ཅན་ཁྲིགས་སུ་བཀོད་པ་རྗེ་ཆོས་མགོན་གྱིས་མཛད་པའི་གསལ་བྱེད་ལག་ལེན་དུ་འགོད་པར་བྱ་སྟེ། ཟླ་བ་བདུན་གྱི་བར་གལ་གྱིས་གཅུ་པའི་དྲི་ལན་སོགས་དགོས་ཚེ། བླ་མ་དང་སྒྲུབ་གྲོགས་ལ་སམ་ཊ་ཙམ་མ་གཏོགས་གཡེང་བ་སྤངས་པས། ཐོག་མར་མ་ནམ་བཞི་སྐོར། ཚད་མེད་བཞི་སྔོན་དུ་བཏང་། མདུན་དུ་རིན་པོ་ཆེའི་གཞིར་བདུད་རྩིའི་རྒྱ་མཚོ། དཔག་བསམ་གྱི་ཤིང་ལྟར་ཡིད་དུ་མཆིས་པའི་པད་སྡོང་གྱེན་དུ་འཕགས་པའི་དབུས་སུ་རྩ་བའི་བླ་མ། དབུ་ཐོག་ཏུ་རྟེན་འབྲེལ་བརྒྱུད་པའི་བླ་མ་ཐུབ་དབང་སངས་རྒྱས་རབས་བདུན་གྱི་བར་མཐོ་བརྩེགས་སུ་གསལ་བ་ལ། རྩ་བརྒྱུད་བླ་མ། ཡི་དམ་ཞི་ཁྲོ། རྒྱལ་བ་སྲས་བཅས། མཁའ་འགྲོ། ཆོས་སྲུང་རྣམས་གོ་རིམ་བཞིན་བསྐོར་བ་གསལ་བཏབ་ནས། ཕྱོགས་བཅུར་བཞུགས་པའི་སོགས་སྐྱབས་སེམས་རྒྱས་བསྡུས་ལན་བདུན། མ་ནམ་མཁའ་དང་མཉམ་པའི་སེམས་ཅན་ཐམས་ཅད་བླ་མ་སངས་རྒྱས་རིན་པོ་ཆེ་ལ་སྐྱབས་སུ་མཆིའོ། །ཞེས་ཕྱག་བདུན། ཚོགས་ཞིང་རྟེན་ལ་དམིགས་པའི་བསྐོར་བ་བདུན། མཎྜལ་རྒྱས་བསྡུས་ཚར་བདུན། ཡན་ལག་བདུན་པ་རྒྱས་པ་གཅིག་དང་། ཕྱག་འཚལ་བ་སོགས་ཀྱི་བསྡུས་པ་བཅས་ཚར་བདུན། དེ་ནས་བདེ་བའི་སྟན་ལ་རྣམ་སྣང་གི་ཆོས་བདུན་དང་ལྡན་པས་རང་ཉིད་རྒྱལ་བ་ཟས་གཙང་གི་སྲས་གསེར་བཟང་པོའི་མདངས་ཅན་བསོད་ནམས་ཀྱི་ཚོགས་ཀྱིས་བསྒྲུབས་པའི་མཚན་དཔེ་གསལ་རྫོགས་ལྟ་བས་ཆོག་མི་ཤེས་པ། ཕྱག་གཡས་ས་གནོན་དང་། གཡོན་མཉམ་བཞག་མཛད་པ། ཆོས་གོས་རྣམ་པ་གསུམ་ལེགས་པར་བགོས་པ་གསེར་གྱི་རི་མཚམས་སྤྲིན་གྱིས་འཁྱུད་པ་ལྟ་བུ། ཞབས་རྡོ་རྗེ་སྐྱིལ་ཀྲུང་གིས་པད་ཟླའི་གདན་ལ་བཞུགས་པ། སྐུའི་འོད་ཟེར་གྱིས་འཇིག་རྟེན་གྱི་ཁམས་ཐམས་ཅད་གསལ་བར་མཛད་པའི་སྐུར་བསྒོམས་ཏེ། མདུན་གྱི་ཚོགས་ཞིང་རྣམས་ངོ་བོ་ཆོས་ཉིད་དག་པའི་ཀློང་དུ་གཅིག་པ་ཉིད། རྣམ་པ་གང་འདུལ་གྱི་གཟུགས་སྐུ་ཅིར་ཡང་ཤར་བའི་རང་མདངས་སུ་ངེས་པས། ལུས་གུས་པ། ངག་སྙན་པ། ཡིད་དུང་བ་དང་བཅས་པའི་བརྒྱུད་འདེབས་ཚར་བདུན་གྱི་རྗེས་སུ། ཇི་ལྟ་བའི་རྟེན་འབྲེལ་འཆར་བར་བྱིན་གྱིས་བརླབ་ཏུ་གསོལ། ཤར་ནས་བསྒྲིག་ཤེས་པར་བྱིན་གྱིས་བརླབ་ཏུ་གསོལ། ཇི་སྙེད་པའི་མཁྱེན་པའི་རྩལ་ཕྱོགས་མེད་དུ་འཆར་བར་བྱིན་གྱིས་བརླབ་ཏུ་གསོལ། ཞེས་རྩེ་གཅིག་ཏུ་གསོལ་བ་བཏབ་པས། ཡི་དམ་རྒྱལ་སྲས་འཁོར་ཚོགས། བརྒྱུད་པའི་བླ་མ་རྣམས་རིམ་གྱིས་འོད་དུ་ཞུ་ནས་རྩ་བའི་བླ་མ་ལ་ཐིམ། བླ་མའི་གནས་བཞི་ནས་འོད་ཟེར་འཕྲོས་རང་གི་གནས་བཞིར་ཐིམ། སད་རྨི་གཉིད་སྟུག་སྙོམས་འཇུག་གི་སྒྲིབ་པ་སྦྱང་། དབང་བཞི་ཐོབ། སྐུ་བཞིའི་ཡེ་ཤེས་མངོན་དུ་བྱས་པའི་དམིགས་སྐོར་ལན་བདུན་གྱི་མཐར། བླ་མ་ཉིད་འོད་དུ་ཞུ་ནས་རང་ལ་ཐིམ་པས་བླ་མ་དང་རང་སེམས་དབྱེར་མེད་དུ་མཉམ་པར་བཞག་པའི་ངང་ནས། །མདུན་གྱི་ནམ་མཁར་ཟླ་བའི་དཀྱིལ་འཁོར་ཉ་གང་བ་ཤིན་ཏུ་གསལ་ཞིང་དྭངས་པ། འོད་ཟེར་གྱི་ཕྱི་ནང་རང་ལུས་ཐམས་ཅད་གསལ་བ་ལ་དམིགས་ཏེ་རང་བབས་ཀྱི་སྟེང་དུ་མཉམ་པར་བཞག་པ་སྟེ་འདི་ནི་ཟླ་བ་བདུན་གྱི་བར་ཐུན་བཞིའམ་དྲུག་བྱེད་ཀྱང་གཙོ་བོར་ཉམས་སུ་ལེན་པ་ཡིན། ཐུན་མཚམས་རྗེས་ཐོབ་ཀྱི་དུས་ཉམས་ལེན་གྱི་སྒྱུར་ཁ་བདུན་དུ་གསུངས་པའི། ཟླ་བ་དང་པོ་ལ། ངོ་སྤྲོད་གཉིས་ཀྱི་དོན་ནི། ངེས་པར་འཁོར་བར་འཁྱམས་པའི་རྟེན་འབྲེལ་དང་། ངེས་པར་འཚང་རྒྱ་བའི་རྟེན་འབྲེལ་ངོ་འཕྲོད་དགོས་པས། དང་པོ་ནི། སོ་སོར་རྟོག་པའི་ཤེས་རབ་ཀྱིས་བརྟགས་ནས་འཁོར་བར་འཁྱམས་པའི་རྩ་བ་ཐ་མལ་གྱི་ཤེས་པ་ཚོ་མ་ཟིན་པས་ལེན་ཅིང་། ཀུན་གཞི་མ་རིག་པ་ལ་བརྟེན་ནས་འདུ་བྱེད། རྣམ་ཤེས། མིང་གཟུགས། སྐྱེ་མཆེད། རེག་པ། ཚོར་བ། སྲེད་པ། ལེན་པ། སྲིད་པ། སྐྱེ་བ། རྒ་ཤི་རྣམས་ལུགས་འབྱུང་དུ་བསྐྱེད་པས་འཁོར་བར་གྲུབ། ཀུན་གཞི་རང་གིས་རང་མ་རིག་པས་ཀུན་ནས་བསླངས་པའི་ཆགས་སྡང་གི་རྟོག་པར་གྲུབ་པས་འདུ་བྱེད། དེས་སྲིད་པར་ཉིང་མཚམས་སྦྱོར་བས་རྣམ་ཤེས། དེ་ལས་ས་ཆུ་མེ་རླུང་ནམ་མཁའ་རྣམ་ཤེས་ཏེ་ཁམས་དྲུག་གི་བདག་ཉིད་ཀྱི་གཟུགས། ཚོར་བ། འདུ་ཤེས། འདུ་བྱེད། རྣམ་ཤེས་ཀྱི་ཕུང་པོ་ལྔར་གྲུབ་པས་མིང་གཟུགས། མིག་སོགས་དབང་པོ་ལྔ་དང་དེའི་སྐྱེ་མཆེད་དུ་གྲུབ་པས་སྐྱེ་མཆེད། དབང་པོ་དྲུག་གཟུགས་སོགས་ཡུལ་དང་འཕྲད་པས་རེག་པ། བདེ་སྡུག་ཉམས་སུ་མྱོང་བས་ཚོར་བ། བདེ་བ་ལ་སྲེད་པས་སྲེད་པ། གནས་སྐབས་ཀྱི་བཟང་བདེ་དོན་དུ་གཉེར་བས་ལེན་པ་གཟུགས་ཀྱི་སྲིད་པར་མངོན་དུ་ཕྱོགས་པས་སྲིད་པ། སྐྱེ་གནས་བཞི་སོགས་ཀྱི་སྐྱེ་བ་སྟེ་གཞོན་ནུ་དར་ལ་བབ་པའི་བར། ལང་ཚོ་ཉམས་འགྱུར་ཞིང་རྒས་པ་དང་། ཕུང་པོ་འཇིགས་པ་སྟེ་རྒ་ཤི་ཞེས་བྱ་ལ། །འཕགས་པ་ཀླུ་སྒྲུབ་ཀྱིས། དང་པོ་བརྒྱད་དང་དགུ་ཉོན་མོངས། །གཉིས་པ་བཅུ་པ་ལས་ཡིན་ཏེ། །ལྷག་མ་བདུན་ནི་སྡུག་བསྔལ་ལོ། །ཞེས་དེ་རྣམས་སུ་ཉོན་མོངས་པ་དང་། ལས་དང་སྡུག་བསྔལ་གསུམ་གྱི་རང་བཞིན་འཁོར་བའི་སྣང་ཚུལ་ལ་དཔྱད་པས་ཐར་པ་ཐོབ་པའི་གེགས་སུ་གྱུར་པས། འདིའི་རྩ་བའི་མ་རིག་པ་དེ་ལ་སྐྱོན་ཅན་ཐིག་ལེ་ནག་པོ་སྟེ་ངེས་པར་འཁོར་བར་འཁྱམ་པའི་རྟེན་འབྲེལ་ཟེར། མ་རིག་པ་དང་རིག་པ་གཉིས་རང་སེམས་ཀྱི་སྟེང་དུ་རྩད་དཔྱད་པས། རང་གིས་རང་རིག་པས་དེས་དེ་ཁོ་ན་ཉིད་ལ་རྨོངས་པའི་མ་རིག་པ་འདག་རྒྱུ་དང་། སྣང་ཚུལ་ལ་དཔྱད་པས་ཡུལ་སྣང་གི་འཛིན་པ་འཇིག་པས་དེས་ལས་རྒྱུ་འབྲས་ལ་རྨོངས་པའི་མ་རིག་པ་འདག་རྒྱུ་དང་། རིག་ཐོག་ཏུ་སོ་ཚུགས་པས་འདུ་བྱེད་སོགས་ཅི་ལ་བྱུང་ཞིང་རང་འགགས་སུ་གྱུར་པའི་རིག་པ་དེ་ལ་སྐྱོན་མེད་ཐིག་ལེ་དཀར་པོ་སྟེ། ངེས་པར་འཚང་རྒྱ་བའི་རྟེན་འབྲེལ་ཡིན་པས་སེམས་ཐོག་དང་རིག་ཐོག་ཏུ་དཔྱད་ནས་གོ་བ་རྒྱུད་ཐོག་ཏུ་འགེལ་བ་ཡིན། ཟླ་བ་གཉིས་པ་དབྱེ་བ་གསུམ་གྱི་ཉམས་ལེན་མཉམ་བཞག་གི་སྐྱོང་ལུགས་གོང་བཞིན་ལ། རྗེས་ཐོབ་ཐུན་ཐོག་ཏུ་དཔྱད་རྒྱུ་རྒྱས་པར་ཕྲ་རྒྱས་དང་ཁོག་གཅིག་ནའང་། དབང་དམན་གྱི་ཉམས་ལེན་དུ་འཁྱེར་ན་བསླབས་ནས་ཤེས་པ་ནི་རིག་པའི་གནས་ལྔ་སོགས་ཤེས་བྱའི་ཆོས་རྣམས་ཏེ། གཙུག་ལག་ཁང་དང་རྒྱལ་བའི་རྟེན་གསུམ་མཆོད་རྫས། གར་འཆམས། འཁྲུལ་འཁོར་སྨན་སྦྱོར་སོགས་ལུས་ཀྱི་བཟོ་དང་། སྒྲ། སྙན་ངག རླུང་། རྩིས། བཟླས་བརྗོད། མགུར་དབྱངས་སོགས་ངག་བཟོ། དད་མོས། སེམས་བསྐྱེད། དྲན་ཤེས་སོགས་ཡིད་ཀྱི་བཟོ་སྟེ། ཆེད་དུ་བསླབ་དགོས་པ་རྣམས་བསླབས་ནས་ཤེས་པའི་རྟེན་འབྲེལ། སྒོ་གསུམ་ཐ་མལ་གྱི་ཀུན་སྤྱོད་ཟ་ཉལ། བཤང་གཅི། བཟང་ངན་འབྲིང་གསུམ་གྱི་བརྗོད་པ། རྣམ་རྟོག་གི་འཆར་སྒོ་ཆགས་སྡང་སོགས་ཆེད་དུ་བསླབ་མི་དགོས་པར་སོ་སོའི་བག་ཆགས་ཀྱིས་གྲུབ་པས་མ་བསླབས་པར་ཤེས་པའི་རྟེན་འབྲེལ། མི་རྟག་པ་འཁོར་བའི་ཉེས་དམིགས། ལས་འབྲས། བསྐྱེད་རྫོགས། རྩ་ཐིག་སྲོག་རྩོལ་སོགས་བསྒོམས་ནས་ཤེས་པའི་རྟེན་འབྲེལ་ཡིན་པས། ཐུན་མཚམས་ཀུན་ཏུ་སོ་སོར་རྟོག་པའི་ཤེས་རབ་ཀྱིས་དཔྱད་ནས། ཤེས་བྱའི་གནས་མཐོང་ཐོས་དྲན་ཚད་ལ་བློ་མ་ཞུམ་པར་ཤེས་པའི་སྤོབས་པ་དང་། སྨོན་སྟོབས་ལ་འཇུག་རྒྱུ་ཉོན་མོངས་དུག་ལྔ། འདོད་ཡོན་ཆགས་སྲེད་དང་། །དགོས་མེད་ཀྱི་ཀུན་སྤྱོད་ངག་འཁྱལ་འཆར་སྒོ་རྣམས་ངོས་བཟུང་ནས་དེའི་དབང་དུ་མི་གཏོང་བར། མི་རྟག ལས་འབྲས། རྩ་ཐིག བསྐྱེད་རྫོགས་སོགས་ལེགས་ཚོགས་སུ་བསྒྱུར་བ་སྟེ། ལུས་ཀྱིས་སྡོད་མི་ཚུགས་ན་རྡོ་རྗེ་གདན་དུ་ཐུབ་དབང་ལྟ་བུའི་ལྷུན་པོའི་མཆོད་རྟེན་སོགས་བསྐྱེད་རིམ་གྱི་རྡོ་རྗེ་སྐྱིལ་ཀྲུང་བཅའ་ཞིང་། ངག་ནས་དགོས་མེད་འདོན་བརྗོད་སོགས་འདོད་ཚེ་རྡོ་རྗེའི་བཟླས་པའི་གསོལ་འདེབས་སོགས་དང་། ཡིད་ཀྱི་དྲན་རྟོག་སྣ་ཚོགས་རྣམས་བདེ་གསལ་རིག་སྟོང་གི་ཉམས་བསྐྱེད་ནས་མོས་གུས་ཕྱག་རྒྱ་ཆེན་པོར་དྲན་པར་བྱ་ཞིང་། མདོར་ན་སྒོ་གསུམ་གྱི་འཆར་སྒོ་གང་སྣང་གང་ཤར་ཐམས་ཅད་དྲན་ཤེས་རྟེན་འབྲེལ་གྱི་རྩིས་ཟིན་པས་ལམ་དུ་སློང་བ་ཡིན་ནོ།། ཟླ་བ་གསུམ་པ་རྗེས་ཐོབ་རྩལ་རྫོགས་པའི་རྟེན་འབྲེལ་ཉམས་ལེན་ནི། སྒོ་གསུམ་གྱི་འཆར་སྒོ་རྐྱེན་སྣང་ཐམས་ཅད་རྟེན་འབྲེལ་དུ་ངོས་ཟིན་པའི་དུས་དེར། དགག་སྒྲུབ་མི་བྱ་བར་གང་ཤར་གྱི་རང་ཞལ་ལ་བལྟས་པས་ངོ་བོ་སྟོང་ཉིད་དུ་ཤེས་པ་མཚོ་ལ་ཁ་བ་བབས་པ་ལྟ་བུར་སྣང་རྟོག་རང་གྲོལ་དུ་འགྱུར་ཞིང་། ཐོལ་སྐྱེས་ཀྱི་ཤེས་པ་བློ་བདེ་མི་བདེ། ཟླ་བའི་དཀྱིལ་འཁོར་དང་བླ་མའི་སྐུའི་མདངས་གསལ་མི་གསལ། རླུང་གཡས་གཡོན་གྱི་རྒྱུ་བ་དང་། སྒྲ་སྙན་མི་སྙན་སོགས་ཕྱི་ནང་གི་རྟེན་འབྲེལ་བཟང་ངན་རྣམས་ཤེས་པ་འབྱུང་ངོ་།། ཟླ་བ་བཞི་པ་རྩི་ལུགས་གསུམ་གྱི་ཉམས་ལེན་ནི། རྒྱས་པ་དངོས་པོར་སྣང་བའི་རྒྱུ་འབྲས་ཐེག་པ་ཐུན་མོང་དང་མཐུན་ཞིང་། སྒྱུ་མ་ལྟ་བུའི་རྒྱུ་འབྲས་ཐེག་ཆེན། ནམ་མཁའ་ལྟ་བུའི་རྒྱུ་འབྲས་བླ་མེད་སྙིང་པོ་དང་མཐུན་པ་རྣམས་སྤོང་བ་པས་ལག་ལེན་དུ་འགེལ་དཀའ་བས། འདིར་རྒྱུ་རྐྱེན་འབྲས་བུ་གསུམ་གྱི་སྒོ་ནས་བརྩི་སྟེ། སྒོ་གསུམ་གྱི་སྤྱོད་ཚུལ་ལ་སྣང་རྟོག་རྣམས་ལ། རྒྱུ་ཉོན་མོངས་པ་ཞེ་སྡང་། རྐྱེན་ངར་འཛིན་གྱིས་སྲོག་བཅད་པའམ་འཕྲོག་སྡིག་བྱས་པས་འབྲས་བུ་དམྱལ་བར་སྐྱེ། དེ་བཞིན་རྒྱུ་འདོད་ཆགས། རྐྱེན་འདོད་ཡོན་དངོས་རྫས་གཉེན་འདུན་སོགས་ལ་ཆགས་པས་བག་མེད་དུ་སོང་བས། འབྲས་བུ་ཡི་དྭགས། རྒྱུ་གཏི་མུག རྐྱེན་འཕྲལ་ཕུགས་སུ་བཟང་ངན་གྱི་རྣམ་དབྱེ་མ་རིག་པས་རྫུན་གླེན་སྤྱོད་སོགས་དོན་མ་གོ་བ་བྱས་པས་འབྲས་བུ་དུད་འགྲོ་རྣམས་དང་། རྒྱུ་བསོད་ནམས། རྐྱེན་དད་པ་སེམས་བསྐྱེད་ཀྱིས་བསྐུལ་བའི་དགེ་བཅུའི་ལས། འབྲས་བུ་མཐོ་རིས་དང་ཐར་པ་རྣམས་ནི་གཅིག་ཏུ་ངེས་པ་དང་། རྒྱུ་འདོད་ཆགས། རྐྱེན་སྲོག་གཅོད། རྒྱུ་ཞེ་སྡང་། རྐྱེན་འདོད་ཡོན་ལ་བརྣགས་པས་བརྐུ་འཕྲོག་སོགས། རྒྱུ་གཏི་མུག རྐྱེན་དགེ་འདུན་གྱི་དཀོར་ལ་བརྣགས་པའམ་སྲོག་གཅོད་པས། འབྲས་བུ་ངན་སོང་གསུམ་ཅི་རིགས་པར་སྐྱེ་བ་དང་། རྒྱུ་དུག་ལྔ། རྐྱེན་ཆགས་སྡང་གི་མཐུན་རྐྱེན་ལ་བསམ་པའི་དགེ་བཅུའི་ལས། འབྲས་བུ་རིགས་དྲུག་སྣ་ཚོགས། རྒྱུ་དགེ་བ། རྐྱེན་རང་གཞན་ལ་ཕན་ཕྱིར་དགེ་སྡིག་གི་ལས་གཉིས། འབྲས་བུ་མཐོ་རིས་ཀྱི་གནས་གསུམ་ཅི་རིགས་པ་རྣམས་མ་ངེས་པ་ཡིན། དེ་ཡང་རང་གཞན་གྱི་ཆེད་དང་བསམ་སྦྱོར་གྱི་སྒོ་ནས་སྟོབས་ཆེ་ཆུང་། རྒྱུ་ཆུང་ངུ་ལ་འབྲས་བུ་ཆེན་པོ། རྒྱུ་ཆེ་རུང་འབྲས་བུ་ཆུང་ངུ་། རྒྱུ་དཀར་ཡང་འབྲས་བུ་ནག་པོ། རྒྱུ་ནག་པོ་ལ་འབྲས་བུ་དཀར་པོ་སོགས་འདྲེས་མ་སྣ་ཚོགས་ཞིག་འབྱུང་བ་དང་། བག་ཆགས་ཀྱི་ལས་གཟུགས་རང་གར་སྤྱོད་པ། སྔོན་ནས་བསོད་ནམས་ཀྱི་འཕེན་པ་དང་། ཐམས་ཅད་དུ་སེམས་བསྐྱེད་དང་། ཐབས་ཀྱིས་ཟིན་མ་ཟིན་གཙོ་ཆེ་ཞིང་། དེ་ཡང་འཕྲལ་རྐྱེན་བཟང་ངན་གྱིས་སྔ་དྲོའི་ལས་འབྲས་ཕྱི་དྲོར་སྨིན་པ་དང་། ཞག་དུས་ལོ་ཟླ། ཚེ་འདི་དང་ཕྱི་མ། ལན་གྲངས་གཞན། སྐྱེ་བ་མང་པོ་དང་། བསྐལ་པ་བརྒྱུད་ནས་སྨིན་པ་སོགས་རྒྱས་པར་མདོ་ལུང་དང་། བླ་མའི་གསུང་རྒྱུན་ལས་བྱུང་བ་ལྟར་དང་། ལས་འབྲས་ཕྲ་རྒྱས་ཀྱི་རྣམ་དབྱེ་ཤེས་དགོས་པས། རྗེས་ཐོབ་ཀྱི་དུས་སྒོ་གསུམ་གྱི་སྤྱོད་སེམས་བཟང་ངན་གང་སྐྱེས་དང་། ཚོགས་དྲུག་གི་སྣང་བ་ཐམས་ཅད་རྒྱུ་རྐྱེན་འབྲས་གསུམ་དྲན་ཤེས་ཀྱི་སྟེང་ནས་ཞིབ་མོར་དཔྱད་པས་ཆོས་ལ་དམིགས་པའི་སྙིང་རྗེ་དང་རྒྱུ་འབྲས་ཀྱི་རྟེན་འབྲེལ་འཆར་བ་ཡིན་ནོ།། ཟླ་བ་ལྔ་པ་རྗེས་ཐོབ་ཏུ་སྒྲིག་དུས་བཞི་ལ་བསླབ་པ་ནི། དེ་ལྟར་དགེ་སྡིག་རྒྱུ་འབྲས་ཀྱི་རྣམ་དབྱེ་ལེགས་པར་ཤེས་པའི་རྟེན་འབྲེལ་འཆར་རྐྱེན་པས། ཧ་ཅང་ཞིབ་པའི་ཉམས་ལེན་བྱེད་ངོ་མི་འདོད་པ་འདྲ་འབྱུང་ཉེ་བས། སྒྲིག་དུས་བཞིར་དྲིལ་བའི་གཞི་སྡོམ་པ་དང་དམ་ཚིག་གི་རྟེན་འབྲེལ་ནི། དུས་ཐམས་ཅད་དུ་སྒོ་གསུམ་གྱི་སྤྱོད་སེམས་བཟང་ངན་ཀུན་ལ་རྡེའུ་དཀར་ནག་འཇོག་པའང་མཛད་པ་ལྟར། དགེ་ཚུལ་སློང་། བྱང་སེམས། སྔགས་པ་གང་ཡིན་ཀྱང་། སོ་སོའི་ཁྲིམས་བསླབ་བྱ་ཕྲ་རགས་ལ་འཁུ་འཕྲིག་སྐྱོན་དྲི་འདུག་མི་འདུག་རང་གིས་ལེགས་པར་བརྟགས་ཏེ། ཉེས་བྱས་ལ་བཤགས་སྡོམ་ཕྱིར་བཅོས་སོགས་རྟེན་འབྲེལ་བྱ་ཞིང་། སྡོམ་པ་དམ་ཚིག་ཡར་ལྡན་གྱི་དགེ་བ་གོང་འཕེལ་གཞན་དོན་དུ་བསྔོ་བས་རྒྱས་འདེབས་པ་ཡིན། བླ་མའི་དྲུང་དུ་མོས་གུས་ཀྱི་རྟེན་འབྲེལ་ནི། བླ་མ་བསྟེན་པའི་དུས་བླ་མ་ལྔ་བཅུ་པར་གསུངས་པ་ལྟར་ནས་མོས་གུས་ལ་ལྟེམ་རྐྱང་མེད་པར་མ་ཟད་ཕྱོགས་དང་རི་ཁྲོད་བཅད་རྒྱའི་སྐབས་སུའང་རྩ་བའི་བླ་མ་ཉིད་དབུས་སམ་གཙུག་ཏུ་འབྲལ་མེད་བསྒོམས་པའི་མོས་གུས་དང་། སྣང་སྲིད་ཐམས་ཅད་བླ་མའི་སྤྲུལ་པར་བསྒོམས་ནས་གསོལ་བ་འདེབས། བླ་སྒྲུབ་བཞིན་མོས་གུས་ལ་ལྟེམ་རྐྱང་དང་ལོག་ལྟ་སོགས་ཀྱི་ཉེས་དྲི་འདུག་མི་འདུག་བརྟགས་པའི་འདུག་ན་འཕྲལ་དུ་བཤགས་སྡོམ་གྱིས་ཟིན་པར་བྱའོ། །སྒྲུབ་པའི་དུས་འཇིག་རྟེན་བློས་བཏང་གི་རྟེན་འབྲེལ་ནི། རྗེས་ཐོབ་ཏུ་སྒོ་གསུམ་གྱི་འཆར་སྒོ་ལ་འཇིག་རྟེན་ཆོས་བརྒྱད་ཀྱི་འཁུ་འཕྲིག་བྱུང་བའམ། འདོད་ཡོན་དངོས་རྫས། ཐ་ན་མཚམས་ཁང་གི་ཕྱག་བདར། ཉེར་མཁོ་གཅིག་དགོས་གཉིས་དགོས་ཀྱི་རྟོག་པ་སོགས་སྐྱེས་ཀྱང་། དེ་མ་ཐག་ཏུ་ཆོས་རྗེའི་དྲག་སྔགས་གསུམ་དྲན་པར་བྱས་ལ་ཚེ་འདིའི་ཆགས་ཞེན་ཐམས་ཅད་བློས་ལིང་གིས་བཏང་སྟེ་བླ་མ་དཀོན་མཆོག་ར་མདར་སྦྲན་པས་རང་རྒྱུད་ཚར་བཅད་པའོ། །འགྲོ་དོན་གྱི་དུས་གཞན་ཕན་བྱང་སེམས་ཀྱི་རྟེན་འབྲེལ་ནི། རང་ཉིད་མཚམས་ཁོག་ནས་གཞན་ཕན་གྱི་རྣམ་གཡེང་བྱེད་པ་མ་ཡིན་ཏེ། ཟག་བཅས་ཟག་མེད་སྒོ་གསུམ་གྱི་དགེ་བ་ཅི་བྱས་ཐམས་ཅད་སེམས་ཅན་གྱི་དོན་དུ་སྤྱོད་པས། མར་གྱུར་སེམས་ཅན་ཐམས་ཅད་ལ་གནས་སྐབས་དང་མཐར་ཐུག་གི་ཕན་བདེ་མ་ལུས་པ་བསྒྲུབ་ནུས་པའི་སྙིང་སྟོབས་ཀྱིས་འཇུག་པ་དང་། ཐ་ན་རང་ལ་བདེ་སྡུག་ཅི་བྱུང་ཀྱང་རྐྱེན་དེས་བྱས་སེམས་ཅན་ཐམས་ཅད་ཀྱི་སྡུག་བསྔལ་དྲན་པའི་སེམས་